text: Quant espousé orent tout troi,
   Si com vous ai dit, li troi roi,
   Lors vinrent li evesque avant.
   À Cléomadès, tout errant,
   Mirent sor le chief la coronne,
   Dou destre lez, qui moult ert bonne.
   À Clarmondine ainsi le firent ;
   La destre coronne li mirent,
   Qui pour li fu là aportée,
   Et li fu la petite ostée
   Dont devant parlé vous avoie.
   Ne demandez pas s'il ot joie
   Là où vit tel gent espouser
   Et errant après coronner
   Conme li preus Cléomadès
   Et Clarmondine, qui adès
   Avoit en bien usé son tans,
   Et fist, tant qu'ele fu vivans.
  